
ROZSUDOK V MENE SLOVENSKEJ REPUBLIKY Krajský súd v Bratislave v senáte zloženom z predsedu senátu JUDr. Romana Majerského a sudkýň JUDr. Ivany Štiftovej a Mgr. Daniely Drnákovej v spore žalobcu: C.. P. L., O.. XX.XX.XXXX, G. XXXX/X, V., zastúpeného advokátom JUDr. Igorom Kovačikom, Panenská 7, Bratislava, proti žalovanej: Slovenská republika, za ktorú koná Ministerstvo dopravy Slovenskej republiky, Námestie slobody 6, Bratislava, IČO: 30 416 094, o náhradu škody podľa zákona č. 514/2003 Z. z. v sume 793,68 eura s príslušenstvom, na odvolanie žalovanej proti rozsudku Okresného súdu Bratislava III č. k. 16C/143/2018-146, zo dňa 8.2.2022, takto rozhodol: I. Odvolací súd napadnutý rozsudok súdu prvej inštancie m e n í tak, že žalobu
zamieta.
II. Žalovanej priznáva proti žalobcovi plný nárok na náhradu trov konania. odôvodnenie: 1. Napadnutým rozsudkom súd prvej inštancie uložil žalovanej povinnosť zaplatiť žalobcovi istinu vo výške 793,68 eura spolu s úrokom z omeškania vo výške 5,00 % ročne zo sumy 793,68 eura od 16.11.2018 do zaplatenia a žalobcovi voči žalovanej priznal nárok na náhradu trov konania v plnom rozsahu. V odôvodnení uviedol, že žalobou zo dňa 13.12.2018 sa žalobca domáhal zaplatenia náhrady škody spôsobenej nezákonným rozhodnutím orgánu verejnej moci podľa zákona č. 514/2003 Z. z. vo výške 793,68 eura s príslušenstvom. 2. Žalobca žalobu odôvodnil tým, že dvoma nezákonnými rozhodnutiami Okresného úradu Bratislava, Odboru výstavby a bytovej politiky Bratislava, mu bola spôsobená škoda, ktorú mu žalovaná odmietla nahradiť. Za prvé nezákonné rozhodnutie označil rozhodnutie č. OU-BA-OVBP2-2017/11565/GRJ, zo dňa 11.1.2017, ktorým boli trvalo vyvlastnené pozemky vo vlastníctve žalobcu v prospech spoločnosti Národná diaľničná spoločnosť, a. s. (ďalej len NDS, a.s.), ktoré bolo na základe odvolania žalobcu zrušené ako nezákonné, podľa § 59 ods. 3 zákona č. 71/1967 Zb. o správnom konaní (ďalej len „Správny poriadok"). Za druhé nezákonné rozhodnutie označil rozhodnutie č. OU-BA-OVBP2-2017/11565/GRJ, zo dňa 2.8.2017, ktorým bolo zastavené vyvlastňovacie konanie z dôvodu späťvzatia návrhu na vyvlastnenie zo strany NDS, a.s. ako jeho navrhovateľa, pričom orgán verejnej moci v tomto rozhodnutí nerozhodol o náhrade trov správneho konania napriek tomu, že si žalobca pred zastavením vyvlastňovacieho konania uplatnil nárok na trovy daného konania, ktoré riadne preukázal a vyčíslil. Predmetné rozhodnutie bolo v konaní o preskúmaní rozhodnutia mimo odvolacieho konania zrušené z dôvodu jeho nezákonnosti podľa § 65 ods. 2 Správneho poriadku rozhodnutím nadriadeného správneho orgánu (v danom čase Ministerstva dopravy a výstavby SR, od 1.1.2023 pod názvom Ministerstvo dopravy SR). Za daného stavu si žalobca dňa 19.6.2018 uplatnil predmetný nárok žiadosťou o predbežné prerokovania nároku na náhradu škody, pričom žalovaná žalobcovi dňa 16.11.2018 oznámila, že jeho nárok na náhradu škody neuspokojí.
3. Žalobca bol názoru, že sú splnené všetky zákonné predpoklady objektívnej zodpovednosti štátu za škodu spôsobenú nezákonnými rozhodnutiami orgánu verejnej moci, a to existencia škody ako majetkovej ujmy vyjadriteľnej v peniazoch, nezákonné rozhodnutie orgánu verejnej moci a príčinná súvislosť medzi škodou a nezákonným rozhodnutím. Uplatnil si nárok na náhradu škody spočívajúcu v účelne vynaložených nákladoch na trovy právneho zastúpenia, vrátane nákladov na dokazovanie v predmetnom správnom konaní, v ktorom boli vydané označené nezákonné rozhodnutia a v ktorých boli zrušené, pričom túto vyčíslil celkovo na 793,68 eura, a to ako odmenu, náhradu hotových výdavkov a náhradu za stratu času (znalečné) za vypracovanie znaleckého posudku Ing. Kevickým v sume 600 eur, za vypracovanie doplnenia znaleckého posudku v sume 40 eur a za dva úkony právnej služby advokáta v predmetných správnych konaniach po 76,84 eura za úkon. Poukázal na to, že nezákonnosť uvedených rozhodnutí záväzne konštatoval nadriadený správny orgán, pričom priama vecná príčinná súvislosť medzi týmito rozhodnutiami a vyčíslenou škodou je daná tým, že pokiaľ by orgán verejnej moci postupoval v súlade so zákonom, žalobca by nemal dôvod dať sa právne zastupovať advokátom a uhrádzať s tým spojené trovy právneho zastúpenia a ani objednať si vypracovanie znaleckého posudku a uhradiť s tým spojené trovy (znalečné). Z uvedeného dôvodu vznik škody predstavujúcej náklady žalobcu na trovy dokazovania v žalovanom rozsahu, je dôsledkom nezákonného postupu orgánu verejnej moci, vydaním dvoch nezákonných rozhodnutí. 4. Pokiaľ ide o stručný obsah napadnutého rozhodnutia (§ 393 ods. 2 C. s. p.), súd prvej inštancie vo vzťahu ku skutkovému stavu konštatoval, že v danom prípade neboli sporné skutkové tvrdenia o tom, že v rámci správneho konania boli vydané označené rozhodnutia, konkrétne nebolo sporné, že v rámci vyvlastňovacieho konania bolo vydané rozhodnutie Okresného úradu Bratislava, odbor výstavby a bytovej politiky č. OU-BA-OVBP2-2017/11565/GRJ, zo dňa 11.1.2017 o vyvlastnení pozemkov vo vlastníctve žalobcu, ktoré bolo na odvolanie žalobcu v odvolacom konaní zrušené ako nezákonné, rozhodnutím Ministerstva dopravy a výstavby SR č. 15504/2017/SV/30389, zo dňa 15.5.2017. 5. Rovnako neboli sporné skutkové tvrdenia o tom, že Okresný úrad Bratislava Oznámením o zastavení vyvlastňovacích konaní vyznačením spise, zo dňa 4.8.2017, žalobcovi oznámil, že na základe udelených súhlasov so späťvzatím návrhov na vyvlastnenie podaných NDS, a.s., bolo konanie zastavené s tým, že podľa § 30 ods. 3 Správneho poriadku sa zastavenie konania iba vyznačilo v spise, pričom o trovách konania správny orgán podľa § 31 ods. 1 Správneho poriadku nerozhodoval, nakoľko podľa jeho názoru, z dikcie citovaného ustanovenia jednoznačne vyplýva, že trovy vyvlastňovacieho konania si znáša účastník konania sám a preto návrhu na náhradu trov konania nebolo možné vyhovieť. 6. Medzi stranami sporu tiež nebolo sporné, že na základe opravného prostriedku žalobcu, ktorým bol podnet na preskúmanie rozhodnutia mimo odvolacieho konania, bolo rozhodnutie Okresného úradu Bratislava č. OU-BA-OVBP2-2017/11565/GRJ, zo dňa 2.8.2017, o zastavení vyvlastňovacieho konania pre späťvzatie návrhu na vyvlastnenie zo strany NDS, a.s. ako navrhovateľa vyvlastnenia zrušené z dôvodu porušenia § 3, § 32, § 31 ods. 2 a § 46 Správneho poriadku, a to rozhodnutím Ministerstva dopravy a výstavby SR č. 25342/2017/SV/82031, zo dňa 27.11.2017. 7. Napokon nebolo sporným, že za daného stavu žalobca ako poškodený, požiadal dňa 19.6.2018 Ministerstvo dopravy a výstavby SR o predbežné prerokovanie nároku na náhradu škody spôsobenej nezákonnými rozhodnutiami, spolu vo výške 1.628,58 eura. Na túto žiadosť žalobcu odpovedalo ministerstvo listom zo dňa 5.11.2018, v ktorom konštatovalo, že v danom prípade bola splnená len jedna z podmienok pre uplatnenie náhrady škody z titulu nezákonných rozhodnutí vydaných Okresným úradom Bratislava pod č. OU-BA-OVBP2-2017/11565/GRJ, zo dňa 11.1.2017 a č. OU-BA-OVBP2-2017/11565/ GRJ, zo dňa 2.8.2017, oboch zrušených pre rozpor so zákonom, avšak nebola splnená podmienka existencie príčinnej súvislosti medzi citovanými nezákonnými rozhodnutiami stavebného úradu a vznikom škody uplatňovanej žalobcom a tiež, že uplatňovaný nárok v sume 1.303,58 eura, predstavujúci škodu z titulu trov vyvlastňovacieho konania, nemôže byť predmetom náhrady škody, keď trovy konania, ktoré mu vznikli, má znášať účastník sám; z uvedených dôvodov žiadosti žalobcu nevyhovelo. 8. Ďalej zistil, že v zmysle predložených listín: výpisu z elektronickej schránky zo dňa 16.11.2018, (vyúčtovaní znalečného - pozn. odvolacieho súdu) č. 08/2016 zo dňa 19.2.2016 a č. 2/2017 zo dňa 19.1.2017, výpisov z účtu znalca - dokladov o úhrade zo dňa 7.3.2016 a zo dňa 27.1.2017, faktúr
advokáta JUDr. Kováčika za poskytnutie právnych služieb č. 2017028 a č. 2017083 a dokladov o úhrade účtovaných právnych služieb zo dňa 15.2.2017 a zo dňa 13.7.2017, ako aj špecifikácie výšky škody, si žalobca uplatnil náhradu škody, ktorá mu vznikla v rámci správneho konania v súvislosti s jeho právnym zastúpením v správnom konaní splnomocneným advokátom JUDr. Kováčikom a v súvislosti s predložením znaleckého posudku znalca Ing. Kevického a uhradením znalečného. Konkrétne vyčíslená škoda predstavovala: (i) znalečné za vypracovanie znaleckého posudku Ing. Kevickým v sume 600 eur (odmena znalca, náhrada hotových výdavkov a náhrada za stratu času) na základe vyúčtovania č. 08/2016, zo dňa 19.2.2016, (ii) znalečné za vypracovanie doplnenia znaleckého posudku Ing. Kevickým v sume 40 eur (odmena znalca, náhrada hotových výdavkov a náhrada za stratu času) na základe vyúčtovania č. 2/2017, zo dňa 19.1.2017, (iii) trovy právneho zastúpenia v zmysle § 11 ods. 1 písm. a), v spojení s § 16 ods. 3 vyhlášky č. 655/2004 Z. z. o odmenách a náhradách advokátov za poskytovanie právnych služieb spolu v sume 153,68 eura za 2 úkony právnej služby po 76,84 eura, na základe faktúr advokáta JUDr. Kováčika č. 2017028 a č. 2017083 a dokladov o úhrade účtovaných právnych služieb zo dňa 15.2.2017 a zo dňa 13.7.2017 (doklady o bankovom prevode), a to za písomné podanie na správny orgán týkajúce sa veci samej - odvolanie proti prvému nezákonnému rozhodnutiu v r. 2017 a písomné podanie na správny orgán týkajúce sa veci samej - vyjadrenie ku späťvzatiu návrhu na vyvlastnenie, uplatnenie trov vyvlastňovacieho konania v r. 2017. Výška tarifnej odmeny advokáta za jeden úkon právnej služby predstavovala v r. 2017 v zmysle vyhlášky č. 655/2004 Z. z. sumu 76,84 eura (68 eur + režijný paušál 8,84 eura). 9. Súd prvej inštancie tiež dodal, že sporným bolo medzi stranami právne posúdenie veci a v nadväznosti na to dôvodnosť žalovaného nároku. Zdôraznil, že predmetom konania je náhrada majetkovej škody z titulu zodpovednosti štátu za škodu spôsobenú orgánmi verejnej moci pri výkone verejnej moci. Na ozrejmenie právnej stránky veci uviedol, že právo na náhradu škody spôsobenej nezákonným rozhodnutím orgánu verejnej správy alebo nesprávnym úradným postupom, je jedným z ústavných práv, vyplývajúcich z Čl. 46 ods. 3 Ústavy SR, pričom v zmysle Čl. 46 ods. 4 Ústavy SR sú podmienky a podrobnosti upravené osobitným zákonom, ktorým je zákon č. 514/2003 Z. z.. Účelom tejto právnej úpravy zodpovednosti štátu je nahradiť každú majetkovú ujmu spôsobenú takýmto zásahom štátu účastníkovi konania pred orgánom verejnej moci (fyzickej alebo právnickej osobe), a preto nie je namieste taký reštriktívny výklad zákona, ktorý by bol v rozpore s uvedeným účelom citovaného zákona. Konštatoval, že z povahy prejednávanej veci ide o občianskoprávny vzťah upravený osobitným zákonom (lex specialis), preto pri absencii úpravy podľa tohto špeciálneho zákona sa na daný právny vzťah použijú ustanovenia Občianskeho zákonníka o náhrade škody. 10. Právna úprava podľa uvedeného špeciálneho zákona vychádza z princípu výlučnej zodpovednosti štátu a predpokladmi jej vzniku sú tri základné objektívne predpoklady a to: (i) nesprávny úradný postup (zrejmý rozpor s objektívnym právom týkajúci sa zásadne procesných predpisov, rozpor s procesnou normou v priamej príčinnej súvislosti so vzniknutou škodou) alebo nezákonné rozhodnutie (individuálny právny akt, vydaný v občianskom súdnom konaní, v správnom konaní alebo v trestnom konaní, výrokom ktorého štátny orgán rozhoduje o právach a povinnostiach subjektu práva, odporujúci objektívnemu právu, pričom toto konštatovanie musí byť vyjadrené v rámci zmeňujúceho alebo zrušujúceho rozhodnutia nadriadeného orgánu); (ii) vznik konkrétnej škody (materiálnej alebo na zdraví a živote, pričom podľa jej charakteru sa postupuje pri realizácii jej náhrady) a (iii) príčinná súvislosť medzi nezákonným rozhodnutím, resp. nesprávnym úradným postupom a vznikom škody (kauzálny nexus). 11. Uviedol tiež, že zodpovednosť za vznik škody spôsobenej pri výkone verejnej moci je objektívna (§ 3 ods. 2 zákona č. 514/2003 Z. z.), čo znamená, že oprávnený subjekt (poškodený) nemusí preukazovať zavinenie vo forme úmyslu, resp. nedbanlivosti. Zároveň platí, že preukázanie splnenia všetkých troch vyššie uvedených predpokladov vzniku škody kumulatívne spočíva na poškodenom (žalobcovi), pričom zodpovednosť za škodu vzniká len vtedy, ak nezákonné rozhodnutie, resp. nesprávny úradný postup boli príčinou vzniku škody, teda poškodený musí preukázať, že škoda je výsledkom činnosti príslušného orgánu štátu, ktorý znáša objektívnu zodpovednosť za výsledok svojej činnosti. Okrem uvedených predpokladov je nárok na náhradu škody potrebné vždy vopred prerokovať a až pokiaľ predbežné prerokovanie nevedie k uspokojeniu nároku, má poškodený právo obrátiť sa so svojim nárokom na súd.
12. Za významnú označil otázku súčasného splnenia všetkých predpokladov vzniku zodpovednosti štátu za nezákonné rozhodnutie, teda rozhodnutie, ktoré bolo zrušené alebo zmenené pre nezákonnosť príslušným orgánom, ktorého rozhodnutím je súd rozhodujúci o náhrade škody v zmysle § 6 zákona č. 514/2003 Z. z. viazaný, v príčinnej súvislosti, s ktorým vznikla účastníkovi konania pred orgánom verejnej moci škoda, predstavujúca majetkovú ujmu. Bez splnenia uvedených predpokladov nemôže vzniknúť daný zodpovednostný vzťah. Vo svojom základe je otázka príčinnej súvislosti pri vzniku zodpovednosti štátu otázkou skutkovou, tzn. že musí byť bezpochyby zrejmé, v čom konkrétne spočíva vzniknutá majetková ujma ako následok, vo vzťahu ku konkrétnemu nezákonnému rozhodnutiu alebo nesprávnemu úradnému postupu orgánu verejnej moci ako príčinou tejto ujmy (kauzálny nexus). Rozhodujúcim pritom nie je časové hľadisko, ale vecná súvislosť príčiny a následku (R 21/1992). Pojem škoda zákon č. 514/2003 Z. z. bližšie nedefinuje, avšak v § 17, obdobne ako všeobecná úprava podľa § 442 Občianskeho zákonníka, upravuje spôsob a rozsah jej náhrady; rozlišuje sa teda skutočná škoda a ušlý zisk, pričom škodu vo všeobecnosti možno chápať ako ujmu, ktorá nastala v majetkovej sfére poškodeného, spočíva v zmenšení jeho majetku, príp. v zničení určitej majetkovej hodnoty, v jej odňatí, poškodení a pod., resp. škoda predstavujúca hodnoty, ktoré je potrebné vynaložiť na uvedenie do predošlého stavu, je objektívne vyjadriteľná v peniazoch a je napraviteľná poskytnutím majetkového plnenia, predovšetkým peňažného. Príčinná súvislosť medzi protiprávnym úkonom (nezákonným rozhodnutím) a vznikom škody musí byť bezpečne preukázaná a ide o vzťah, kedy je škoda k tomuto nezákonnému rozhodnutiu vo vzájomnom pomere príčiny a následku. Príčinou škody môže byť len tá okolnosť, bez existencie ktorej by škodný následok nevznikol a dôkaznú povinnosť nesie žalobca. 13. Konštatoval, že z príslušnej judikatúry súdov, na ktorú poukazoval žalobca vyplýva, že zastavenie správneho konania predstavuje jednu z foriem, ktorou sa správne konanie uzatvára konečným spôsobom a dochádza k nemu v prípadoch ustanovených v správnom poriadku, alebo v osobitných zákonoch z dôvodov, ktoré bránia pokračovať v konaní. Pri zastavení konania je správne konanie meritórne skončené skôr, než sa dospeje k rozhodnutiu vo veci samej (napr. rozhodnutie Najvyššieho súdu SR sp. zn. 4Sž-o-KS/62/2006, sp. zn. 2Sžo/72/2015 a sp. zn. 10Sža/7/2015). 14. Dodal, že za nesporné považoval, že: (i) rozhodnutie Okresného úradu Bratislava, odbor výstavby a bytovej politiky č. OU- BA-OVBP2-2017/11565/GRJ, zo dňa 11.1.2017, o vyvlastnení pozemkov vo vlastníctve žalobkyne (žalobcu, pozn. odvolacieho súdu), bolo v odvolacom konaní rozhodnutím Ministerstva dopravy a výstavby SR č. 5504/2017/SV/30389, zo dňa 15.5.2017 zrušené ako nezákonné z dôvodu porušenia viacerých ustanovení zákona, najmä § 32 ods. 1, § 33 ods. 2, § 46 a § 47 Správneho poriadku a pre rozpor s platnými právnymi predpismi vzťahujúcimi sa na danú vec [§ 108 ods. 2 písm. f), § 110 ods. 1 a 2, § 111 ods. 1 a 2 zákona č. 50/1976 Zb. a § 17a zákona č. 135/1961 Zb.); (ii) rozhodnutie Okresného úradu Bratislava, odbor výstavby a bytovej politiky č. OU-BA-OVBP2-2017/11565/GRJ, zo dňa 2.8.2017, o zastavení vyvlastňovacieho konania pre späťvzatie návrhu, bolo na základe opravného prostriedku žalobcu - podnetu na preskúmanie rozhodnutia mimo odvolacieho konania, rozhodnutím Ministerstva dopravy a výstavby SR č. 25342/2017/SV/82031, zo dňa 27.11.2017 zrušené ako nezákonné, z dôvodu porušenia § 3, § 32, § 31 ods. 2 a § 46 Správneho poriadku; (iii) žiadosti žalobcu o predbežné prerokovanie nároku na náhradu škody spôsobenej nezákonnými rozhodnutiami zo dňa 19.6.2018 spolu vo výške 1.303,58 eura príslušné ministerstvo listom zo dňa 5.11.2018 nevyhovelo z dôvodu nesplnenia základných podmienok nároku na náhradu škody podľa zákona č. 514/2003 Z. z. Vychádzajúc z uvedených záverov a na základe nesporných a listinne preukázaných skutkových okolností dospel k záveru o dôvodnosti žalovaného nároku na náhradu škody v sume 793,68 eura s príslušenstvom, v príčinnej súvislosti s dvomi nezákonnými rozhodnutiami vydanými v správnom konaní vedenom pred Okresným úradom Bratislava, o vyvlastnenie nehnuteľností vo vlastníctve žalobcu. 15. Uviedol, že nesúhlasil s názorom žalovanej, ktorý nemá oporu v žiadnom právnom predpise, že žalobca si mal uplatňovať nárok na náhradu škody z každého nezákonného rozhodnutia samostatne, a preto nie sú splnené procesné podmienky na podanie žaloby podľa zákona č. 514/2003 Z. z.. Dôvodil, že takáto povinnosť nie je v uvedenom zákone explicitne zakotvená a nevyplýva ani z § 6 ods. 1 zákona č. 514/2003 Z. z.. Bol názoru, že je potrebné vychádzať zo Správneho poriadku a zásady jednotnosti správneho konania, v zmysle ktorej prvostupňové správne konanie tvorí s odvolacím konaním jeden celok, keď žalobca si náhradu škody uplatnil z jedného správneho konania, týkajúceho sa vyvlastnenia nehnuteľností v jeho vlastníctve, na základe návrhu NDS, a.s.. Nebolo sporným, že obe označené
rozhodnutia boli vydané práve v tomto jednom konaní a obe boli zrušené pre rozpor so zákonom, pričom nebolo právne významné, že dané konanie bolo napokon právoplatne zastavené pre späťvzatie návrhu zo strany navrhovateľa až následným rozhodnutím správneho orgánu, ktoré nie je predmetom tohto konania. Rovnako ako nesporné vyhodnotil, že žalobca v každej fáze správneho konania podal proti výroku o trovách konania odvolanie alebo využil mimoriadny opravný prostriedok mimo odvolacieho konania, preto dospel k záveru, že tvrdenie žalovanej, že nevyčerpal riadne opravné prostriedky v zmysle § 6 ods. 2 zákona č. 514/2003 Z. z. nemá oporu v preukázanom skutkovom stave veci. 16. K námietke procesnej neprípustnosti žaloby z dôvodu, že žalobca si v konaní uplatnil inú sumu, ako žiadal predbežne prerokovať uviedol, že je rovnako nedôvodná, nakoľko je výlučným právom žalobcu ako dominus litis, disponovať s predmetom sporu, samozrejme v intenciách § 16 ods. 4 zákona č. 514/2003 Z. z., tzn. autonómne rozhodovať o tom, či sa v spore bude domáhať rovnakej výšky škody ako požadoval v žiadosti na predbežné prerokovanie alebo si uplatní inú výšku škody, v rozsahu predbežne uplatnených nárokov. Zdôraznil, že je legitímnym právom žalobcu žalovať a uplatňovať si náhradu škody pred súdom v plnej výške, príp. sa rozhodnúť, že pokiaľ zodpovednostný subjekt nevyhovel jeho žiadosti o predbežné prerokovanie, bude sa domáhať náhrady vzniknutej škody v menšom rozsahu (výške) ako uviedol v návrhu na predbežné prerokovanie, keď ustanovenie, na ktoré poukazovala žalovaná, upravuje povinnosť dodržania rozsahu nárokov, ktoré boli predbežne prerokované v rámci uplatnenej náhrady škody a nie ich výšky (konkrétnej sumy). Vychádzal z nesporných skutočností, že žalobca žiadosťou zo dňa 19.6.2018 požiadal o predbežné prerokovanie nároku na náhradu škody spôsobenej označenými nezákonnými rozhodnutiami Okresného úradu Bratislava, na základe rovnakého skutkového stavu a citovaných nezákonných rozhodnutí ako v predmetnej veci a z titulu rovnakých nárokov na náhradu trov právneho zastúpenia a trov dokazovania daného vyvlastňovacieho konania, spolu vo výške 1.628,58 eura. Dodal, že tiež nebolo sporné, že žalovaná žiadosti žalobcu nevyhovela, i keď sama v liste zo dňa 5.11.2018 konštatovala splnenie jednej z podmienok pre uplatnenie náhrady škody, a to nezákonnosť predmetných rozhodnutí orgánov verejnej moci pre rozpor so zákonom, avšak bola názoru, že neexistuje príčinná súvislosť medzi týmito nezákonnými rozhodnutiami a vznikom škody a že náhradu trov správneho konania nemožno uplatňovať ako náhradu škody podľa zákona č. 514/2003 Z. z.. Z uvedených dôvodov konštatoval, že predbežne bol prerokovaný rovnaký rozsah nárokov ako si žalobca uplatnil predmetnou žalobou, aj keď vyčíslených v inej výške, na základe čoho považoval zákonnú podmienku predchádzajúceho prerokovania nároku na náhradu škody za splnenú. 17. Pri nespornej existencii označených dvoch nezákonných rozhodnutí vydaných orgánom verejnej správy skúmal ďalej existenciu vzniku škody v príčinnej súvislosti s týmito nezákonnými rozhodnutiami, pričom z vykonaného dokazovania mal za preukázanú priamu väzbu medzi vydanými nezákonnými rozhodnutiami Okresného úradu Bratislava a vznikom majetkovej ujmy žalobcu spočívajúcej v zmenšení jeho majetku vynaložením finančných prostriedkov na vykonanie potrebného znaleckého dokazovania. Mal za zrejmé, že bez vydania uvedených rozhodnutí orgánom verejnej moci, ktoré boli následne nadriadeným orgánom zrušené pre ich nezákonnosť, by žalobca nepotreboval využívať prostriedky procesnej obrany a služby znalca. Inak povedané, v priamej príčinnej súvislosti s vydanými nezákonnými rozhodnutiami potreboval žalobca pri uplatňovaní a ochrane svojich práv ako dôkazný prostriedok služby znalca, resp. znalecký posudok, preukazujúci hodnotu vyvlastňovaných nehnuteľností. Náklady predstavujúce odmenu advokáta za poskytnutú právnu pomoc v rámci správneho konania a znalečné za znalecký posudok predložený v rámci správneho konania vyhodnotil preto ako majetkovú ujmu (škodu), ktorá vznikla žalobcovi v príčinnej súvislosti s oboma nezákonnými rozhodnutiami, vydanými v správnom konaní a na základe týchto záverov konštatoval existenciu príčinnej súvislosti medzi vydanými nezákonnými rozhodnutiami a vzniknutou škodou, v rozsahu uplatnenom žalobcom. 18. Ďalej poukázal na skutočnosť, že samotná výška škody nebola v rámci konania sporná, keď išlo o škodu predstavujúcu trovy právneho zástupcu, limitovanú podľa § 18 ods. 3 zákona č. 514/2003 Z. z. výškou tarifnej odmeny advokáta a znalečným za vypracovanie znaleckého posudku Ing. Kevickým, stanoveným podľa osobitného predpisu. Doplnil, že výšku škody žalobca naviac preukázal predloženými listinnými dôkazmi a žalovaná ju v priebehu sporu žiadnym spôsobom nepoprela. Za nespornú označil aj skutočnosť, že žalobca bol vo vyvlastňovacom konaní pred správnym orgánom zastúpený advokátom na všetky úkony súvisiace s jeho vlastníckymi právami, pričom úhrady za poskytnuté právne služby advokátovi ako aj znalečné znalcovi vyplývali z predložených účtovných dokladov (z vyúčtovania, faktúr a výpisov z bankového účtu žalobcu), keď uvedené náklady vyvlastňovacieho konania preukázateľne žalobcovi vznikli a neboli vysporiadané v predmetnom
správnom konaní, nakoľko účastníkom tohto konania nebolo právo na náhradu trov konania priznané. Argumentoval, že samotný výrok správneho orgánu o náhrade trov správneho konania, v zmysle ktorého si každý účastník znášal trovy konania sám, nemá žiadny právny význam vo vzťahu k predmetnému nároku na náhradu škody voči štátu v príčinnej súvislosti s nezákonnými rozhodnutiami správneho orgánu, aj keď táto škoda spočíva práve trovách konania, v ktorom boli nezákonné rozhodnutie vydané. 19. Nesúhlasil s názorom žalovanej, že ide o trovy správneho konania, ktoré si účastníci znášajú sami, a preto nie je možné ich uplatňovať z titulu náhrady škody podľa zákona č. 514/2003 Z. z. a mal za to, že takýto výklad nemá oporu v zákone. Zdôraznil, že v danom prípade ide o odlišné právne tituly, pričom predmetom konania je majetková ujma predstavujúca náklady, ktoré žalobca vynaložil na účelnú obranu svojich práv ako účastník vyvlastňovacieho konania v príčinnej súvislosti s rozhodnutiami správneho orgánu, vydanými v rozpore so zákonom, za ktoré nesie štát objektívnu zodpovednosť a má hmotnoprávny základ podľa zákona č. 514/2003 Z. z.. Právny základ náhrady trov správneho konania má procesný charakter a tieto sa spravujú Správnym poriadkom. Naviac, účelnosti vynaložených prostriedkov svedčí to, že v dôsledku aktívnej ochrany vlastníckych práv žalobcu došlo k zmene postoja navrhovateľa vyvlastnenia (NDS, a.s.), ktorý svoj návrh na vyvlastnenie nehnuteľností vo vlastníctve žalobcu vzal späť, z ktorého dôvodu bolo vyvlastňovacie konanie napokon zastavené. 20. Z uvedených dôvodov neakceptoval ani námietky žalovanej, že vynaložené náklady na vypracovanie znaleckého posudku a právne zastupovanie žalobcu vo vyvlastňovacom konaní neboli vynaložené účelne, s odôvodnením, že žalobca sa rozhodol dobrovoľne a na základe vlastného uváženia, že sa dá právne zastúpiť a aké dôkazné prostriedky zvolí a dal si vypracovať znalecký posudok, pričom rozpor v hodnote nehnuteľností bolo možné riešiť inak, ako vypracovaním znaleckého posudku. Dal do pozornosti, že je legitímnym právom každého, aby si v záujme efektívneho a účinného bránenia svojich práv, pokiaľ nedisponuje potrebnou kvalifikáciou, na základe vlastného uváženia zabezpečil odborné poradenstvo prostredníctvom oprávnených subjektov (advokát, znalec). Naviac dodal, že tieto náklady boli spojené s ochranou vlastníckeho práva žalobcu v konaní, ktoré mohlo významným spôsobom zasiahnuť do tohto ústavného práva vynútenou stratou vlastníckeho práva žalobcu k nehnuteľnostiam v jeho vlastníctve. Dospel preto k záveru, že náklady žalobcu spojené s takouto kvalifikovanou službou prostredníctvom oprávnených subjektov možno považovať za účelne vynaložené náklady daného správneho konania a závery žalovanej, že príčinou vzniku škody nie sú nezákonné rozhodnutia, ale dobrovoľné rozhodnutie žalobcu predkladať dôkazy, považoval za neprijateľné a v príkrom rozpore nielen s ustanoveniami Správneho poriadku (§ 33), ale aj so základnými princípmi práva na súdnu a inú právnu ochranu a práva na prístup k spravodlivosti. 21. Na základe uvedených dôvodov súd prvej inštancie za použitia Čl. 8 Základných princípov C. s. p., § 150 ods. 1, § 151 ods. 1, ods. 2 a § 215 ods. 1 C. s. p., Čl. 46 ods. 3 a ods. 4 Ústavy SR, § 2, § 3 ods. 1, § 5 ods. 1 až ods. 3, § 6 ods. 1 až ods. 3, § 16 ods. 4, § 17 ods. 1, ods. 2, § 18 ods. 1, ods. 3 a § 25 zákona č. 514/2003 Z. z., § 31 ods. 1, § 33 ods. 1, ods. 2 a § 34 ods. 1, ods. 2 Správneho poriadku, § 9 ods. 1, § 11 ods. 1, § 13a ods. 1 až ods. 5 a § 16 ods. 3 vyhlášky č. 655/2004 Z. z., § 517 ods. 1, ods. 2 a § 559 Občianskeho zákonníka a § 3 ods. 1 nariadenia vlády č. 87/1995 Z. z. dospel k záveru, že žalovaný nárok je dôvodný v celom rozsahu, keď žalobca preukázal kumulatívne splnenie požadovaných zákonných predpokladov na náhradu škody podľa zákona č. 514/2003 Z. z. vyčíslenej v sume 793,68 eura, ktorá mu vznikla v príčinnej súvislosti s označeným dvoma nezákonnými rozhodnutiami, vydanými vo vyvlastňovacom konaní Okresným úradom Bratislava, odbor výstavby a bytovej politiky č. OU-BA-OVBP2-2017/11565/ GRJ; žalovanú preto zaviazal na zaplatenie požadovanej náhrady škody, keď ňou uplatnené námietky vyhodnotil ako nedôvodné. 22. Doplnil, že žalobcovi priznal aj právo na úroky z omeškania, nakoľko mal za preukázané, že požiadal Ministerstvo dopravy a výstavby SR o predbežné prerokovanie predmetného nároku žiadosťou zo dňa 19.6.2018, na ktorú reagovalo ministerstvo listom zo dňa 5.11.2018, doručeným žalobcovi dňa 16.11.2018, ktorým mu oznámilo, že nároku nevyhovuje, čím sa žalovaná dostala s plnením priznanej pohľadávky do omeškania. Zároveň poukázal na skutočnosť, že základná úroková sadzba Európskej centrálnej banky bola v období od 16.3.2016 do 18.9.2019 vo výške 0,00 %, to znamená, že výška úrokov z omeškania k prvému dňu omeškania uplatneného žalobcom, t. j. k 16.11.2018, predstavovala hodnotu 5,00 % ročne zo súdom priznanej dlžnej sumy až do jej reálneho zaplatenia, preto spolu s
náhradou škody priznal žalobcovi z priznanej sumy 793,68 eura aj zákonný úrok z omeškania vo výške 5,00 % ročne od 16.11.2018 až do zaplatenia. 23. O náhrade trov konania rozhodol súd prvej inštancie v súlade s princípom úspechu v konaní podľa § 255 ods. 1 C. s. p. tak, že žalobcovi ako plne úspešnej strane sporu priznal podľa § 262 ods. 1 C. s. p. nárok na náhradu trov konania, o výške ktorého rozhodne súd prvej inštancie podľa § 262 ods. 1 C. s. p. samostatným rozhodnutím, vydaným vyšším súdnym úradníkom, po právoplatnosti tohto rozsudku. 24. Proti rozsudku podala odvolanie žalovaná a žiadala rozsudok súdu prvej inštancie zrušiť. Podstatným zhrnutím skutkových tvrdení a právnych argumentov jej odvolania (§ 393 ods. 2 C. s. p.) bola námietka, že súd prvej inštancie nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces a že rozhodnutie súdu prvej inštancie vychádza z nesprávneho právneho posúdenia veci. 25. Zdôraznila, že v konaní pred súdom prvej inštancie namietala nesplnenie procesných podmienok podľa zákona č. 514/2003 Z. z., keďže žalobca si v rámci predbežného prerokovania nároku na náhradu škodu uplatnil inú výšku škody ako v žalobe, čo je v rozpore s § 16 ods. 4 zákona č. 514/2003 Z. z., druhá veta, podľa ktorej pri uplatnení nároku na súde môže poškodený požadovať úhradu len v rozsahu nároku, ktorý bol predbežne prerokovaný a z titulu, ktorý bol predbežne prerokovaný a tiež z dôvodu, že si žalobca uplatnil nárok na náhradu škody z dvoch samostatných konaní, keď podľa § 6 ods. 1 zákona č. 514/2003 Z. z. právo na náhradu škody spôsobenej nezákonným rozhodnutím má účastník konania, ktorému vznikla škoda v dôsledku rozhodnutia vydaného v tomto konaní, pričom z gramatického výkladu citovaného ustanovenia jednoznačne vyplýva, že žalobca má právo uplatniť si právo na náhradu škody z každého konania samostatne. Ďalej namietala neoprávnenosť uplatneného nároku na náhradu trov správneho konania, keďže Správny poriadok je založený na solidarite úhrady trov konania, teda trovy, ktoré vznikli správnemu orgánu uhrádza správny orgán, trovy vzniknuté účastníkom konania znášajú účastníci a trovy, ktoré vznikli zúčastnenej osobe, znáša zúčastnená osoba. Ak sa účastník konania alebo zúčastnená osoba dá v správnom konaní zastupovať, náklady spojené s právnym zastúpením znáša výlučne osoba, ktorá sa dala zastúpiť. Rozporovala tiež aj existenciu príčinnej súvislosti medzi vzniknutou škodou a zrušeným rozhodnutím. 26. Namietala, že súd prvej inštancie sa v odôvodnení rozsudku s danými námietkami nevysporiadal vôbec alebo len nedostatočne, čím došlo k porušeniu jej práva na spravodlivý proces. Dodala, že k obom námietkam ohľadom nesplnenia procesných podmienok podľa zákona č. 514/2003 Z. z. súd prvej inštancie v napadnutom rozsudku (odseky 63 a 64) len konštatoval, že sa s týmito tvrdeniami nestotožňuje, pričom vôbec neuviedol, ako sa vysporiadal s dikciou zákona, uvedenou v § 6 ods. 1 a § 16 ods. 4 zákona č. 514/2003 Z. z., druhá veta. Najpodstatnejšou námietkou spočívajúcou v odlišnosti úpravy úhrady trov konania v správnom konaní a v súdnom konaní sa súd prvej inštancie v rozsudku nezaoberal vôbec, na základe čoho nie je možné považovať odôvodnenie rozsudku za dostatočné, keď Najvyšší súd SR aj Ústavný súd SR opakovane judikovali, že nedostatok odôvodnenia rozhodnutia predstavuje závažné pochybenie súdu, ktoré má za následok odňatie možnosti účastníka konať pred súdom, čo predstavuje porušenie základného práva účastníka súdneho konania na spravodlivý proces. 27. Bola tiež názoru, že napadnutý rozsudok vychádza z nesprávneho právneho posúdenia veci, kedy súd prvej inštancie vyhodnotil, že sú splnené podmienky na uplatnenie náhrady škody podľa zákona č. 514/2003 Z. z. napriek vzneseným námietkam zo strany žalovanej. Mala za to, že súd prvej inštancie nesprávne konštatoval, že v predmetnej veci existuje príčinná súvislosť medzi tvrdenou škodou a nezákonnými rozhodnutiami (odseky 67 až 71 napadnutého rozsudku), keď odhliadnuc od absencie nezákonného rozhodnutia neexistuje ani príčinná súvislosť medzi rozhodnutím Okresného úradu Bratislava zo dňa 11.1.2017 a účelne vynaloženými trovami správneho konania titulom znalečného a čiastočne aj trovami právneho zastúpenia, pretože trovy titulom znalečného v sume 640 eur a titulom úkonov poskytnutej právnej služby (do podania podnetu na prešetrenie nečinnosti Okresného úradu Bratislava) v celkovej sume 153,68 eura vznikli pred vydaním zrušeného rozhodnutia okresného úradu zo dňa 11.1.2017, preto časový horizont vzniku týchto trov vylučuje podmienenosť ich vynaloženia dotknutým rozhodnutím správneho orgánu; nemožno teda na základe elementárnej logiky prijať záver, že vznik uvedených trov správneho konania v sume 793,68 eura bol spôsobený neskôr vydaným rozhodnutím správneho orgánu. Argumentovala, že je nutné mať na zreteli aj namietanú účelnosť v správnom konaní vynaložených trov konania, ktorá predstavuje zákonnú požiadavku ich kvalifikácie
z hľadiska možnosti zahrnutia do nároku na náhradu škody, nakoľko správny orgán vykonávajúci vyvlastňovacie konanie určuje primeranosť náhrady za vyvlastňovaný pozemok podľa trhovej ceny určenej znaleckým posudkom, pričom návrh náhrady za vyvlastnenie je zákonnou náležitosťou návrhu na vyvlastnenie nehnuteľnosti podľa § 112 ods. 3 zákona č. 50/1976 Zb. (ďalej tiež Stavebného zákona), preto povinnosť určenia výšky náhrady a jej zodpovedajúcu dôkaznú povinnosť znáša sám navrhovateľ, ktorý si svoju dôkaznú povinnosť aj splnil a Okresný úrad Bratislava z jedného z ním predložených znaleckých posudkov pri rozhodovaní o vyvlastnení pozemku žalobcu a určení peňažnej náhrady za vyvlastnenie aj vychádzal. Zrejmá je teda úplná nadbytočnosť a neúčelnosť Ing. Kevickým vypracovaného znaleckého posudku a jeho doplnenia. Navyše správny orgán v konaní o vyvlastnenie diaľničného stavebného pozemku, o ktorý druh pozemku sa jednalo i v danom prípade, je viazaný koncentračnou zásadou vo vzťahu k spôsobu určenia výšky peňažnej náhrady za vyvlastnenie a v prípade požiadavky vyššej náhrady má zákonom stanovenú povinnosť odkázať nespokojného vyvlastneného bez prerušenia vyvlastňovacieho konania na súd. Z uvedeného dôvodu správny orgán nemal ani zákonnú dispozíciu (možnosť) určovať primeranosť peňažnej náhrady za vyvlastnenie na základe dôkazov vo forme znaleckých posudkov produkovaných zo strany vyvlastneného, ale výlučne na podklade znaleckého posudku navrhovateľa, preto nie je splnená základná podmienka pre vyvodenie zodpovednosti štátu za škodu spôsobenú nezákonným rozhodnutím a procesnému nároku žalobcu uplatnenému titulom rozhodnutia okresného úradu zo dňa 11.1.2017 nemožno priznať procesný úspech. 28. Namietala tiež záver súdu prvej inštancie o existencii priamej príčinnej súvislosti medzi rozhodnutím okresného úradu zo dňa 2.8.2017 a vzniknutou škodou v podobe žalobcom účelne vynaložených trov správneho konania, pričom ani sám žalobca racionálne a logicky nevysvetlil svoje úvahy, na základe ktorých mal za to, že škoda mu bola spôsobená zrušenými rozhodnutiami okresného úradu zo dňa 2.8.2017 a 11.1.2017. Dôvodila, že neobstojí argumentácia žalobcu, že ak by okresný úrad konal v súlade so zákonom, nemal by dôvod dať sa v správnom konaní zastúpiť advokátom a dať si vypracovať znalecký posudok, nakoľko podľa dátumov jednotlivých vo vyvlastňovacom konaní vykonaných úkonov právnej služby a dátumu vypracovania súkromného znaleckého posudku je zrejmé, že žalobca splnomocnil svojho advokáta na zastupovanie v správnom konaní a dal si vypracovať znalecký posudok ešte v roku 2016, teda ešte predtým, ako okresný úrad vydal ním namietané správne rozhodnutia. Správny orgán podľa § 31 ods. 2 Správneho poriadku totiž nemá obligatórnu povinnosť priznať účastníkovi náhradu trov konania, ktoré mu vznikli zavinením ostatných účastníkov, čo vyplýva zo všeobecnej zásady správneho konania, že každý účastník znáša jemu vzniknuté trovy správneho konania sám (§ 31 ods. 1 Správneho poriadku). V zmysle všeobecnej zásady solidarity rozhodol napokon aj okresný úrad v posudzovanom prípade, keď viazaný kasačným rozhodnutím ministerstva rozhodol o trovách konania tak, že účastníkom vyvlastňovacieho konania právo na náhradu trov konania nepriznal a jeho rozhodnutie potvrdil i nadriadený správny orgán v odvolacom konaní. Medzi procesnými stranami bolo v súdnom konaní nesporné, že rozhodnutie okresného úradu o trovách konania nebolo zrušené ani mimo odvolacieho prieskumu a je doposiaľ právoplatné. Vzhľadom na spôsob rozhodnutia okresného úradu o trovách konania, keď žalobcovi ako účastníkovi vyvlastňovacieho konania nárok na náhradu trov konania nepriznal a uvedené rozhodnutie potvrdilo ministerstvo ako vecne správne a zákonné je zrejmé, že žalobcovi by nevznikol nárok na náhradu trov správneho (vyvlastňovacieho) konania a musel by ich znášať sám aj za predpokladu, že okresný úrad by sa bol vysporiadal s trovami konania a rozhodol o nich už v rozhodnutí zo dňa 2.8.2017, na ktorého podklade si žalobca nárok na náhradu škody uplatnil. 29. Dodala, že iná by bola situácia, ak by správny orgán mal zákonnú povinnosť priznať účastníkovi správneho konania náhradu trov vzniknutých mu zavinením iného účastníka a konajúci orgán verejnej moci by rozhodol v rozpore s takouto právnou normou a náhradu trov by účastníkovi konania nepriznal; okresný úrad však nemá vo vyvlastňovacom konaní stanovenú povinnosť refundovať účastníkovi konania jeho trovy, preto ak aj žalobcovi v správnom konaní trovy (hoc aj zavinením iného účastníka) vznikli, nemožno ich považovať za škodu spôsobenú rozhodnutím okresného úradu zo dňa 2.8.2017. Záverom uviedla, že neexistenciu príčinnej súvislosti medzi rozhodnutím okresného úradu zo dňa 2.8.2017 a v správnom konaní žalobcovi vzniknutými trovami z vyššie opísaného dôvodu podporuje i časový sled úkonov, keď zo žalobcom predložených faktúr je nepochybné, že okrem podnetu právneho zástupcu žalobcu na preskúmanie rozhodnutia okresného úradu mimo odvolacieho konania, všetky náklady spojené s úkonmi právnej služby vykonanými v správnom konaní i výdavky za vypracovanie znaleckého posudku a jeho dodatku vznikli žalobcovi ešte pred vydaním nezákonného rozhodnutia okresného úradu zo dňa 2.8.2017 a preto ich vznik nemohol byť priamo podmienený nezákonným rozhodnutím okresného úradu.
30. Žalobca vo vyjadrení k odvolaniu žalovanej uviedol, že súd prvej inštancie postupoval počas celého sporu správnym procesným postupom, žalovanej umožnil uskutočniť všetky jej patriace procesné práva a v spore nedošlo k žiadnemu porušeniu práva na spravodlivý proces. Bol názoru, že rozsudok súdu prvej inštancie vychádza z jednoznačne správneho právneho posúdenia veci, má plnú oporu vo vykonanom dokazovaní a súčasne napĺňa ústavný princíp právnej istoty a predvídateľnosti súdneho rozhodnutia. Súd prvej inštancie správne ustálil nesporné skutočnosti a v plnom rozsahu sa vysporiadal so všetkými námietkami žalovanej. Po zopakovaní podstatných záverov obsiahnutých v napadnutom rozhodnutí uviedol, že súd prvej inštancie správne poukázal na to, že v predmetnom vyvlastňovacom (správnom) konaní nedošlo ku priznaniu náhrady trov správneho konania žalobcovi v zmysle Správneho poriadku a súčasne správne na predmet sporu aplikoval ustanovenia zákona č. 514/2003 Z. z. (§ 18 ods. 1, ods. 3). Zdôraznil, že podľa § 18 zákona č. 514/2003 Z. z. poškodenému patrí i náhrada trov konania, ktoré mu v konaní, v ktorom bolo vydané nezákonné rozhodnutie vznikli. Aj napriek argumentácii, že nemusel byť v konaní zastúpení advokátom a že podľa § 31 ods. 1 Správneho poriadku trovy, ktoré v konaní vznikli znáša účastník, dôvodil, že účastník konania má právo zvoliť si advokáta, ktorý ho bude v konaní zastupovať. Táto možnosť je daná zákonom a každý účastník konania má právo ju využiť. Pokiaľ sa tak rozhodne, má nárok na náhradu trov konania v prípade, že bude v konaní úspešný, pričom podľa § 31 ods. 1 Správneho poriadku nemožno postupovať v prípade zodpovednosti štátu za vydanie nezákonného rozhodnutia (rozsudok Okresného súdu Pezinok sp. zn. 5C/543/2008, zo dňa 24.10.2012). Bol názoru, že tvrdenie žalovanej, že náhradu škody spôsobenej nezákonným rozhodnutím možno uplatniť iba vtedy, ak posledné rozhodnutie orgánu verejnej moci v správnom konaní bolo zrušené je nedôvodné a v rozpore s účelom zákona č. 514/2003 Z. z., ako aj v rozpore so zásadami dobrej verejnej správy. Dal do pozornosti, že v prípade, že by poškodenému neprináležala náhrada škody v zmysle zákona č. 514/2003 Z. z. v súvislosti s nezákonným rozhodnutím vydaným správnym orgánom prvého stupňa zrušeným pre jeho rozpor so zákonom iba z dôvodu, že rozhodnutie vydané správnym orgánom druhého stupňa v tom istom správnom konaní nebolo zrušené, došlo by k neprípustnej situácii, kedy by správny orgán prvého stupňa mohol „donekonečna" vydávať nezákonné prvostupňové rozhodnutia, ktoré by boli orgánom druhého stupňa zrušené bez toho, aby poškodenému bola poskytnutá náhrada škody; išlo by tak o neústavnú svojvôľu orgánov verejnej moci. Uviedol, že akékoľvek rozdeľovanie predmetného vyvlastňovacieho konania na konanie pred prvostupňovým správnym orgánom a na konanie pred druhostupňovým orgánom je zo strany žalovanej bezpredmetné, v rozpore so zásadou jednotnosti správneho konania ako aj s účelom zákona č. 514/2003 Z. z. a je ústavne neakceptovateľné. 31. V plnom rozsahu sa stotožnil so všetkými dôvodmi vyhovenia žaloby a súčasne upriamil pozornosť na nasledovné otázky: V akom prípade nastáva zákonná a ústavná potreba zohľadniť prípady hodné osobitného zreteľa v zmysle § 6 ods. 2 zákona č. 514/2003 Z. z., ak nie v tomto prípade, kedy štát chcel občanovi vyvlastniť pozemky za nezákonnú cenu (odplatu), vyvlastňovací orgán neprihliadol ani nezohľadnil námietky občana proti vyvlastneniu, bol nečinný a následne vydal viaceré nezákonné rozhodnutia, pričom sa napokon rozhodol vziať návrh na vyvlastnenie pozemkov späť a občanovi ani len nepriznal nárok na náhradu trov správneho vyvlastňovacieho konania? Môže štát začať voči občanovi vyvlastňovacie konanie, potom sa rozhodnúť, že vyvlastňované pozemky „už nechce" a občanovi ani len nepriznať vzniknuté trovy v správnom vyvlastňovacom konaní a následne sa brániť uhradeniu náhrady škody v zmysle zákona č. 514/2003 Z. z.? Sú toto znaky právneho štátu? Ak je na náhradu škody spôsobenej nezákonným rozhodnutím potrebná vždy právoplatnosť rozhodnutia a jeho následné zrušenie, tak prečo súdy konštantne priznávajú nárok na náhradu škody spôsobenej nezákonným rozhodnutím v trestných veciach, kedy obvinený podá sťažnosť proti uzneseniu vyšetrovateľa, prokurátor sťažnosť zamietne, podá na súd obžalobu a následne súd obžalovaného spod obžaloby oslobodí v celom rozsahu a následne súd v konaní o náhradu škody podľa zákona č. 514/2003 Z. z. prizná občanovi (obžalovanému) nárok na náhradu škody titulom nezákonného rozhodnutia, aj keď v celom štádiu trestného konania nebolo vydané čo i len jediné právoplatné rozhodnutie, ktoré by bolo zrušené? Je pravda, že systematickým a logickým extenzívnym výkladom je potrebné dospieť k záveru, že ak došlo k zastaveniu trestného stíhania alebo k oslobodeniu spod obžaloby, treba s prihliadnutím na konkrétne okolnosti a dôvody vychádzať z toho, že osoba trestne stíhaná čin nespáchala a že trestné stíhanie proti nej nemalo byť začaté? Posudzuje sa nárok na náhradu škody spôsobenej začatím trestného stíhania ako nárok na náhradu škody spôsobnej nezákonným rozhodnutím? 32. Argumentoval, že je pravdou, že základným predpokladom zodpovednosti štátu za škodu spôsobenú nezákonným rozhodnutím v zmysle § 6 ods. 1 veta prvá zákona č. 514/2003 Z. z. je zrušenie
alebo zmena nezákonného právoplatného rozhodnutia, ktorým bola spôsobená škoda. Pre správnu interpretáciu tohto ustanovenia nestačí však vychádzať len z jeho z doslovného znenia, ale je nevyhnutné uplatniť aj výklad systematický a teleologický. Bol názoru, že z hľadiska systematického výkladu, objasňujúceho obsah právnej normy vo vzájomných súvislostiach s inými právnymi normami, možno dospieť k záveru, že pokiaľ je § 18 ods. 1 zákona č. 514/2003 Z. z. zaradený do štvrtej časti označenej ako spoločné ustanovenia, prichádza do úvahy jeho praktické uplatnenie (a teda zahrnutie trov konania, ktoré vznikli i v konaní, v ktorom bola vec postúpená inému orgánu, do náhrady škody) aj v prípade zodpovednosti štátu za škodu spôsobenú nezákonným rozhodnutím, ktorej podmienky upravuje § 6 tohto zákona. Z hľadiska výkladu teleologického, vychádzajúceho zo zmyslu a účelu právneho predpisu, nemožno lipnúť na formálnom zrušení rozhodnutia, ale je potrebné splnenie tejto podmienky vykladať extenzívne, k čomu poukázal aj na právne závery vyplývajúce z rozhodnutia Ústavného súdu SR sp. zn. I. ÚS 351/2010. Zhrnul, že výklad, ktorý používa žalovaná je prílišným formalizmom, ktorý je v príkrom rozpore so základnou zásadou sporového konania o spravodlivosti a účinnosti ochrany porušených práv, naplňujúc tak princíp právnej istoty (Čl. 2 ods. 1 Základných princípov C. s. p.), pričom mal za to, že ak má byť štát skutočne považovaný za materiálny právny štát, musí niesť objektívnu zodpovednosť za konanie svojich orgánov, ktorým tieto zasiahli do základných práv jednotlivca. 33. Dodal, že rozsudok vychádza z jednoznačne správneho právneho posúdenia veci a má plnú oporu vo vykonanom dokazovaní, pričom tvrdenie žalovanej o tom, že jediným dôvodom vzniku škody na strane žalobcu bolo jeho dobrovoľné rozhodnutie predkladať dôkazy a dať sa právne zastúpiť je irelevantné a ústavne neudržateľné. V prípade, ak by takéto tvrdenie bolo správne, celý zákon č. 514/2003 Z. z. by sa stal bezvýznamným a štát by nikdy nezodpovedal za žiadnu škodu spôsobenú nezákonným rozhodnutím, nakoľko za škodu by si vždy zodpovedal poškodený z dôvodu, že si v konaní „dovolil" využiť svoju zákonnú a ústavnú možnosť obraňovať svoje práva a právom chránené záujmy, predkladať dôkazy a dať sa právne zastúpiť. Opätovne zdôraznil, že vyvlastňovacie konanie vedené pred Okresným úradom Bratislava ako prvostupňovým správnym orgánom, odvolacie konanie vedené pred Ministerstvom dopravy a výstavby SR ako druhostupňovým správnym orgánom, ako aj následné (opätovné) konanie vedené pred Okresným úradom Bratislava ako prvostupňovým správnym orgánom, a následné konanie vedené pred Ministerstvom dopravy a výstavby SR, v ktorom došlo ku zrušeniu rozhodnutia o zastavení vyvlastňovacieho konania z dôvodu nezákonnosti, je jediným nedeliteľným správnym konaním tvoriacim jeden celok, v ktorom mu bola spôsobená škoda v celkovej výške špecifikovanej v podanej žalobe, ktorú súd prvej inštancie správne právne posúdil a žalobcovi aj priznal. Dôvodil, že rozsudok je v plnom súlade s ustálenou súdnou judikatúrou (napr. s uznesením Najvyššieho súdu SR sp. zn. 4MCdo/15/2009). Poznamenal, že správnosti rozsudku nasvedčuje aj dôvodová správa k zákonu č. 514/2003 Z. z., v ktorej zákonodarca uvádza, že nezákonným rozhodnutím je rozhodnutie orgánu verejnej moci, ktoré je v rozpore s právnym poriadkom SR alebo záväzkami SR vyplývajúcimi z platnej medzinárodnej zmluvy, ktorou je Slovenská republika viazaná a bolo z dôvodu nezákonnosti zrušené alebo zmenené príslušným orgánom. Toto rozhodnutie môže byť vydané najmä v občianskom súdnom konaní, v správnom konaní alebo v trestnom konaní. Predmetný pojem však nie je explicitne definovaný a keďže nezákonnosť môže byť rozmanitá, otázka či bolo vydané nezákonné rozhodnutie sa bude vždy posudzovať so zreteľom na okolnosti konkrétneho prípadu. 34. Súčasne uviedol, že súd prvej inštancie v plnom rozsahu dodržal a správne aplikoval ústavný princíp právnej istoty a predvídateľnosti súdnych rozhodnutí, nakoľko v iných súdnych konaniach v právne relevantných otázkach opakujúcich sa v rovnakých podmienkach (v konaniach s rovnakým, resp. analogickým skutkovým stavom) dal v celkovo devätnástich súdnych sporoch rovnakú odpoveď, keď vyhovel podaným žalobám v celom rozsahu (konania vedené pod sp. zn.: 19C/148/2018, 17C/146/2018, 11C/101/2018, 19C/145/2018, 60C/145/2018, 45C/146/2018, 45C/147/2018, 11C/102/2018, 24C/146/2018, 60C/147/2018, 19C/146/2018, 44C/146/2018, 19C/147/2018, 60C/146/2018, 12C/1/2019, 21C/146/2018, 16C/146/2018, 61C/148/2018 a 24C/150/2018), z ktorých boli v odvolacom konaní odvolacím súdom v plnom rozsahu potvrdené celkovo tri rozsudky, a to rozsudkami Krajského súdu v Bratislave pod sp. zn. 7Co/41/2020, 7Co/23/2020 a 7Co/117/2020. Dodal, že žalovaná voči viacerým rozsudkom prvoinštančného súdu podala odvolania, ktoré následne vzal späť, na základe čoho boli tieto odvolacie konania uzneseniami Krajského súdu v Bratislave zastavené. Súd prvej inštancie tak postupoval v plnom súlade s ústavným princípom právnej istoty, k čomu poukázal na právne závery obsiahnuté v uznesení Ústavného súdu SR sp. zn. IV. ÚS 99/2018.
35. Žalovaná v odvolacej replike uviedla, že s vyjadreniami žalobcu nesúhlasí a zotrvala na argumentácii uvedenej v odvolaní, pričom dodala, že žalobca vo svojom vyjadrení len zopakoval právnu argumentáciu, ktorú prezentoval vo svojich písomných vyjadreniach a ústnych vyjadreniach prednesených na pojednávaniach. 36. Žalobca sa k odvolacej replike žalovanej nevyjadril. 37. Odvolací súd viazaný rozsahom a dôvodmi odvolania (§ 379, § 380 ods. 1 C. s. p.) preskúmal rozsudok súdu prvej inštancie, prejednal odvolanie žalovanej bez nariadenia odvolacieho pojednávania podľa § 385 ods. 1 a contrario C. s. p., keďže sa nejednalo o prípad, v ktorom by bolo potrebné zopakovať alebo doplniť dokazovanie a nariadenie pojednávania si nevyžadoval ani dôležitý verejný záujem a rozhodnutie súdu prvej inštancie zmenil, nakoľko neboli splnené podmienky na jeho potvrdenie, ani na jeho zrušenie (§ 388 C. s. p.). Rozsudok verejne vyhlásil dňa 27.9.2024 (§ 378 ods. 1, § 219 ods. 3 C. s. p.). 38. Podľa § 6 ods. 1 zákona č. 514/2003 Z. z. v znení účinnom v rozhodnom čase, ak tento zákon neustanovuje inak, právo na náhradu škody spôsobenej nezákonným rozhodnutím možno uplatniť iba vtedy, ak právoplatné rozhodnutie, ktorým bola škoda spôsobená, bolo zrušené alebo zmenené pre nezákonnosť príslušným orgánom. Súd, ktorý rozhoduje o náhrade škody, je viazaný rozhodnutím tohto orgánu. 39. Podľa § 6 ods. 3 cit. zákona č. 514/2003 Z. z., ak bola škoda spôsobená nezákonným rozhodnutím, ktoré je vykonateľné bez ohľadu na právoplatnosť, možno nárok na náhradu škody uplatniť aj vtedy, ak nezákonné rozhodnutie bolo zrušené alebo zmenené na základe riadneho opravného prostriedku. Ak bolo vykonateľné rozhodnutie vydané v konaní, na ktoré sa nevzťahujú predpisy o správnom konaní, možno nárok uplatniť aj vtedy, ak bolo zrušené pre nezákonnosť príslušným orgánom. 40. Podľa § 18 ods. 1 cit. zákona č. 514/2003 Z. z. náhrada škody zahŕňa aj náhradu účelne vynaložených trov konania, ktoré poškodenému vznikli v konaní, v ktorom bolo vydané nezákonné rozhodnutie alebo rozhodnutie o treste, o ochrannom opatrení alebo rozhodnutie o väzbe, zatknutí a inom pozbavení osobnej slobody alebo vykonané zadržanie a v konaní, v ktorom bolo rozhodnutie zrušené alebo bolo trestné stíhanie zastavené, alebo v ktorom bola vec postúpená inému orgánu. 41. Podľa § 18 ods. 3 cit. zákona č. 514/2003 Z. z. súčasťou trov konania sú aj trovy právneho zastúpenia, ktoré zahŕňajú účelne vynaložené hotové výdavky a odmenu za zastupovanie, ktorá sa určí ako tarifná odmena advokáta. Súčasťou trov konania nie sú náklady na predbežné prerokovanie nároku na náhradu škody pred príslušným orgánom. 42. Právnym posúdením je činnosť súdu, pri ktorej zo skutkových zistení vyvodzuje právne závery a aplikuje konkrétnu právnu normu na zistený skutkový stav. Nesprávne právne posúdenie veci je chybnou aplikáciou práva na zistený skutkový stav, dochádza k nej vtedy, ak súd nepoužil správny právny predpis alebo ak síce aplikoval správny právny predpis, ale nesprávne ho interpretoval, alebo ak zo správnych skutkových záverov vyvodil nesprávne právne závery. 43. Žalobca si v prejednávanej veci uplatnil nárok na náhradu škody titulom zodpovednosti štátu za škodu spôsobenú orgánmi verejnej moci pri výkone verejnej moci, pre založenie ktorej musia byť v zmysle zák. č. 514/2003 Z. z. splnené tri kumulatívne stanovené podmienky, ktorými sú: (i) nezákonné rozhodnutie, nezákonné zatknutie, zadržanie alebo iné pozbavenie osobnej slobody, rozhodnutie o treste, o ochrannom opatrení alebo rozhodnutie o väzbe alebo nesprávny úradný postup, (ii) vznik škody alebo nemajetkovej ujmy a (iii) príčinná súvislosť (kauzálny nexus) medzi niektorým z uvedených titulov a vznikom škody. 44. Ako nezákonné rozhodnutia žalobca označil: (i) rozhodnutie Okresného úradu Bratislava, odbor výstavby a bytovej politiky č. OU-BA-OVBP2-2017/11565/GRJ, zo dňa 11.1.2017, o vyvlastnení pozemkov vo vlastníctve žalobcu a (ii) rozhodnutie Okresného úradu Bratislava, odbor výstavby a bytovej politiky č. OU-BA-OVBP2-2017/11565/GRJ, zo dňa 2.8.2017, o zastavení vyvlastňovacieho konania pre späťvzatie návrhu.
45. Žalobca si v konaní uplatnil škodu spočívajúcu v nákladoch na vypracovanie znaleckého posudku a jeho doplnenia pre účely vyvlastňovacieho konania, vyúčtovaných znalcom vyúčtovaniami č. 08/2016 zo dňa 19.2.2016 a vyúčtovania č. 2/2017 zo dňa 19.1.2017 a v trovách právneho zastúpenia vyúčtovaných právnym zástupcom žalobcu faktúrami zo dňa 15.2.2017 a zo dňa 13.7.2017 (za úkony zo dňa 26.1.2017 a zo dňa 19.6.2017), ktorá mu mala byť spôsobená v dôsledku vyššie uvedených nezákonných rozhodnutí Okresného súdu Bratislava v konaní vedenom pod č. OU-BA-OVBP2-2017/11565/GRJ. 46. Zo spisového materiálu vyplynulo (a v konaní nebolo sporné), že rozhodnutie č. OU-BA-OVBP2-2017/11565/GRJ, zo dňa 11.1.2017 vydal Okresný úrad Bratislava ako príslušný prvostupňový správny orgán, pričom voči tomuto rozhodnutiu podal žalobca ako účastník konania odvolanie, na základe ktorého vec preskúmal nadriadený správny orgán - Ministerstvo dopravy a výstavby SR ako odvolací orgán, ktorý rozhodnutie zo dňa 11.1.2017 zrušil podľa § 59 ods. 3 Správneho poriadku a vec vrátil Okresnému úradu Bratislava na nové prejednanie a rozhodnutie (č. l. 19 spisu). Okresný úrad Bratislava následne rozhodnutím č. OU-BA-OVBP2-2017/11565/GRJ, zo dňa 2.8.2017 rozhodol o zastavení vyvlastňovacieho konania, pričom uvedené rozhodnutie nadobudlo právoplatnosť dňa 2.8.2017. Na základe žalobcom podaného mimoriadneho opravného prostriedku a to podnetu na preskúmanie rozhodnutia mimo odvolacieho konania Ministerstvo dopravy a výstavby SR ako nadriadený správny orgán rozhodnutie zo dňa 2.8.2017 zrušilo z dôvodu porušenia § 3, § 32, § 31 ods. 2 a § 46 Správneho poriadku (č. l. 28 spisu). 47. Žalobkyňa v rámci odvolacej argumentácie ako aj v konaní pred súdom prvej inštancie primárne namietala procesnú neprípustnosť žaloby z dôvodu, že žalobca si v konaní uplatnil inú sumu ako bola predbežne prerokovaná a z dôvodu, že si mal uplatňovať nárok na náhradu škody z každého nezákonného rozhodnutia samostatne. V nadväznosti na uvedené námietky odvolací súd poukazuje na skutočnosť, že povinnosť uplatňovať si nárok na náhradu škody z každého nezákonného rozhodnutia samostatne zo zákona č. 514/2003 Z. z. nevyplýva, navyše ako správne poukázal aj súd prvej inštancie, náhradu škody si žalobca uplatnil z jedného správneho konania týkajúceho sa vyvlastnenia nehnuteľností v jeho vlastníctve, v ktorom boli vydané obe rozhodnutia označené žalobcom ako nezákonné. 48. Uplatnenie inej sumy, nepresahujúcej sumu prerokovanú v rámci predbežného prerokovania nároku taktiež nezakladá dôvodnosť žalovanou namietanej procesnej neprípustnosti žaloby, keď je výlučným právom žalobcu disponovať s predmetom sporu a rozhodovať o tom, či sa v spore bude domáhať prerokovanej výšky škody, alebo si uplatní inú výšku škody, v rozsahu predbežne uplatnených nárokov, tak ako správne uviedol súd prvej inštancie v odseku 64 napadnutého rozhodnutia, s ktorým odôvodnením sa v danej časti odvolací súd plne stotožňuje a na ktoré v podrobnostiach odkazuje. 49. V súvislosti s argumentáciou žalovanej týkajúcou sa posúdenia rozhodnutia zo dňa 11.1.2017 ako nezákonného rozhodnutia, v spojitosti s argumentáciu žalovanej v priebehu prvoinštančného konania, v rámci skúmania prvej podmienky zodpovednosti štátu za škodu v zmysle zákona č. 514/2003 Z. z., a to existencie nezákonného rozhodnutia, odvolací súd konštatuje, že pokiaľ súd prvej inštancie dospel k právnemu záveru, že žalobcom označené rozhodnutie zo dňa 11.1.2017 bolo nezákonným rozhodnutím a aplikoval § 6 zákona č. 514/2003 Z. z., ako to uviedol v napadnutom rozhodnutí, ako dôvodnú bolo potrebné vyhodnotiť námietku žalovanej, že nejde o nezákonné rozhodnutie, nakoľko zo zisteného skutkového stavu vyplynulo, že rozhodnutie zo dňa 11.1.2017 bolo len prvostupňovým správnym rozhodnutím zmeneným v riadnom odvolacom konaní. Nešlo teda o právoplatné rozhodnutie, ani o rozhodnutie, ktoré by bolo vykonateľné bez ohľadu na právoplatnosť, ktoré by napĺňalo kvalifikačné predpoklady nezákonného rozhodnutia jednoznačne definované v § 6 ods. 1, resp. v § 6 ods. 3 zákona č. 514/2003 Z. z.. 50. Z uvedených dôvodov neobstojí právne posúdenie súdu prvej inštancie, ktorý dospel k záveru, že rozhodnutie zo dňa 11.1.2017 je nezákonným rozhodnutím v zmysle § 6 zákona č. 514/2003 Z. z., nebola teda naplnená už prvá z trojice podmienok zodpovednosti štátu za škodu spôsobenú pri výkone verejnej moci, čo nevyhnutne vedie k záveru o nedôvodnosti nároku uplatneného v príčinnej súvislosti s predmetným rozhodnutím, ktorý nemôže spochybniť ani argumentácia žalobcu o nutnosti extenzívneho posúdenia podmienok nezákonnosti rozhodnutia, odkláňajúca sa od kogentného znenia zákona.
51. Odvolací súd dodáva, že záver o tom, že rozhodnutie zo dňa 11.1.2017 nie je nezákonným rozhodnutím v zmysle zákona č. 514/2003 Z. z. nemôže pôsobiť formalisticky ani s prihliadnutím na teleologický výklad § 6 zákona č. 514/2003 Z. z., vzhľadom na znenie ktorého je nepochybné, že cieľom vymedzenia nezákonného rozhodnutia nebolo odškodňovať zmenu či revíziu rozhodnutí v riadnom opravnom konaní. 52. Vo vzťahu k rozhodnutiu zo dňa 2.8.2017, pri ktorom nebolo sporné naplnenie znakov nezákonného rozhodnutia podľa § 6 ods. 1 zákona č. 514/2003 Z. z., na námietku žalovanej o nedostatku príčinnej súvislosti medzi predmetným rozhodnutím a uplatnenou škodou odvolací súd uvádza, že žalobca uplatnený nárok založil na tvrdení, ktoré si osvojil aj súd prvej inštancie, že uplatnená škoda v zmysle § 18 ods. 1 zákona č. 514/2003 Z. z. spočívajúca v žalobcom vynaložených trovách vo vyvlastňovacom konaní, vznikla v dôsledku označených nezákonných rozhodnutí, bez vydania ktorých by žalobca nepotreboval využívať prostriedky procesnej obrany a služby znalca. 53. Odvolací súd považuje za potrebné zdôrazniť, že cieľom § 18 zákona č. 514/2003 Z. z., v zmysle ktorého náhrada škody zahŕňa aj náhradu účelne vynaložených trov konania, ktoré poškodenému vznikli v konaní, v ktorom bolo vydané nezákonné rozhodnutie, súčasťou ktorých sú aj trovy právneho zastúpenia, nebolo refundovať všetky účelne vynaložené trovy konania, v ktorom bolo vydané nezákonné rozhodnutie, ale len tie, ktoré vznikli v dôsledku nezákonného rozhodnutia, t. j. v príčinnej súvislosti s ním. 54. Vzťah príčinnej súvislosti (kauzálny nexus) medzi v danom prípade nezákonným rozhodnutím a škodou zákon nevysvetľuje. V právnej teórii sa týmto vzťahom označuje priama väzba javov (objektívnych súvislostí), v rámci ktorého jeden jav (príčina) vyvoláva druhý jav (následok). O vzťah príčinnej súvislosti ide, ak je medzi nezákonným rozhodnutím a škodou vzťah príčiny a následku. 55. Hodno uviesť, že k otázke príčinnej súvislosti Najvyšší súd SR v rozhodnutí zo dňa 24.2.2011, sp. zn. 3Cdo/313/2009 skonštatoval, že o vzťah príčinnej súvislosti sa jedná, ak vznikla škoda následkom nezákonného rozhodnutia, teda ak je nezákonné rozhodnutie a škoda vo vzájomnom pomere príčiny a následku. To znamená, že príčinná súvislosť medzi škodou a nezákonným rozhodnutím je daná len vtedy, ak by škoda pri absencii nezákonného rozhodnutia nevznikla, musí teda ísť o priamu (nie len sprostredkovanú) príčinu vzniku škody. Zároveň treba uviesť, že otázka príčinnej súvislosti medzi nezákonným rozhodnutím a konkrétnou škodou je síce v prvom rade otázkou skutkovou, pričom súd zisťuje jej existenciu, avšak záver, či v konkrétnom prípade, je či nie je daná príčinná súvislosť, je súčasne otázkou právnou, pretože súd tak robí záver o existencii jedného z predpokladov zodpovednosti štátu za škodu, pričom tento právny záver je samozrejme závislý na skutkovom zistení. Ak by príčinou vzniku škody bola iná skutočnosť, zodpovednosť za škodu nenastane. Pritom nemusí ísť o príčinu jedinú, ale stačí ak ide o jednu z príčin, ktorá sa podieľa na nepriaznivom následku, o ktorého odškodnenie ide, a to o príčinu podstatnú. 56. Na základe uvedených právnych východísk odvolací súd dáva do pozornosti, že zo zisteného skutkového stavu vyplynulo a v konaní ani nebolo sporné, že v konaní uplatnené trovy správneho konania (odsek 16 napadnutého rozsudku) vynaložil žalobca vo vyvlastňovacom konaní ešte pred vydaním rozhodnutia zo dňa 2.8.2017; na základe takto zisteného časového sledu neobstojí preto právny záver súdu prvej inštancie o naplnení podmienky existencie príčinnej súvislosti medzi nezákonným rozhodnutím Okresného úradu Bratislava zo dňa 2.8.2017 a uplatnenou škodou. 57. Odvolací súd v nadväznosti na odvolaciu argumentáciu žalovanej poukazuje tiež na skutočnosť, že pokiaľ Správny poriadok pripúšťal možnosť náhrady trov konania žalobcovi (§ 31 ods. 2 Správneho poriadku), pričom medzi stranami konania nebolo sporné, že žalobca so svojím nárokom na náhradu trov konania napokon nebol v správnom konaní úspešný, nemožno sa revízie tohto z pohľadu žalobcu nespravodlivého, ale v zmysle zákona č. 514/2003 Z. z. nie nezákonného rozhodnutia domáhať voči štátu v režime zákona č. 514/2003 Z. z.. 58. Na margo argumentácie žalobcu vo vzťahu k princípu právnej istoty a predvídateľnosti súdnych rozhodnutí zakotvenom v Čl. 2 Základných princípov C. s. p. odvolací súd dodáva, že tento je odvodzovaný od rešpektovania ustálenej rozhodovacej praxe najvyšších súdnych autorít, ktorými sú v zmysle právnej teórie Ústavný súd SR, Najvyšší súd SR a tiež Európsky súd pre ľudské práva a Súdny
dvor Európskej únie, preto nemožno legitímne očakávať, že rozhodnutie v prejednávanej veci bude súladné s rozhodovacou praxou súdu prvej inštancie, resp. so závermi odvolacieho súdu v inej ako v prejednávanej veci. 59. Napokon vo vzťahu k žalobcom uvedeným rečníckym otázkam odvolací súd poznamenáva, že žalobca v nich celkom zreteľne nerozlišuje medzi postavením okresného úradu ako správneho orgánu rozhodujúceho o vyvlastnení, rozhodnutia ktorého mali byť základom uplatneného škodového nároku a NDS, a.s., ktorá vo vyvlastňovacom konaní nevystupovala ako právnická osoba, ktorej zákon zveril výkon verejnej moci a taktiež zjavne nesprávne stotožňuje žalovaný nárok s nárokom na náhradu škody spôsobenej nezákonným trestným stíhaním. 60. Na uvedenom základe, po vecnom a právnom zhodnotení relevantných skutočností odvolací súd napadnutý rozsudok súdu prvej inštancie podľa § 388 C. s. p. zmenil a žalobu pre nesplnenie podmienok vyžadovaných zákonom č. 514/2003 Z. z. na priznanie nároku na náhradu škody titulom zodpovednosti štátu za škodu spôsobenú pri výkone verejnej moci zamietol, vychádzajúc pritom v celom rozsahu zo skutkového stavu zisteného súdom prvej inštancie, ktorým je viazaný (§ 383 C. s. p.) a ktorý v danej otázke po právnej stránke posúdil inak, a preto nemusel opakovať, príp. dopĺňať dokazovanie. 61. O nároku na náhradu trov celého konania odvolací súd rozhodol podľa § 396 ods. 1, ods. 2 C. s. p. v spojení s § 255 ods. 1 C. s. p. a § 262 ods. 1 C. s. p. tak, že žalovanej priznal proti žalobcovi plný nárok na náhradu trov konania, nakoľko mala vo veci plný úspech. 62. Toto rozhodnutie prijal senát Krajského súdu v Bratislave pomerom hlasov 3:0. Poučenie: Proti rozhodnutiu odvolacieho súdu je prípustné dovolanie, ak to zákon pripúšťa (§ 419 C. s. p.) v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy (§ 427 ods. 1 C. s. p.). Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 ods. 1 C. s. p.). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 C. s. p.).

